text: To unge anholdt for ballade-korstog i Esbjerg
  13 januar 2011 kl. 21.06
  Esbjerg Politi kunne torsdag aften anholde to unge, der havde lavet ballade to steder i byen.
  Klokken 17:23 torsdag eftermiddag fik politiet i Esbjerg en anmeldelse om røveri mod en kiosk i byen. Det viste sig dog ikke at være så slemt.
  En ung mand på 16 år var gået ind i kiosken mens hans 17-årige kammerat ventede udenfor. Inde i kiosken krævede den 16-årige at få udleveret et karton cigaretter. Dette nægtede den 84-årige kioskejer. Da den 16-årige selv forsøgte at tage cigaretterne, tog kioskejeren dog til genmæle.
  Han rev cigaretterne ud af hænderne på den 16-årige, der herefter forsvandt.
  En kunde i kiosken mente dog at kunne genkende drengene. Det viste sig at være rigtigt, da politiet mindre end en time efter kunne anholde de to unge.
  
  Mere ballade
  Politiet antager samtidig, at det formentlig er de samme drenge, der tidligere på dagen havde chikaneret et plejehjem i byen.
  Her havde drengene været inde på plejehjemmet, hvor de bl.a. havde smidt vand efter de ansatte. 
  Politiet går dog stærkt ud fra, at drengene havde i sinde at stjæle fra beboerne, da drengene er særdeles velkendt af politiet i forvejen for lignende og andre sager.
  